Марко Ганчев
Балада за Тане

chitanka.info

Не зная нашият Тане

дали умее да прави метани

или пък свойто мотане

представя за някакви

движения предначертани,

обаче издигна се Тане.

И живее в голяма квартира,

а не в нещо,

което квартира да имитира.

Нищо, викаме, колегите му на Тане

в сравнение с него са цели титани —

скоро ще падне Тане,

поне апартамента ще му остане.

Да, ама Тане минава

на по-горно място —

сдобива се с вилно място.

В автомобила

към свойта вила

Тане се вози с една самовила.

Ех, самовилата само за Тане

не ще остане,

но на Тане това ще му остане —

да се повози със самовила,

додето жена му не го е свила.

Щом го няма, не питаме де го —

той е нейде към Сан Диего.

С държавни пари се разтака

от Гваделупа до Титикака.

Нищо, викаме, като падне Тане,

това ще си му остане.

После в реда на нещата

пораснаха му на Тане децата,

както физически, така и по щата.

Вече и свойто внуче

урежда къде да се учи.

А ние приказваме още за Тане.

На нас пък това ще ни остане…

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.